File:รถไฟเหาะ Black Hole Coaster - Vekoma MK-900 - สวนสนุก Dream World

รถไฟเหาะ Black Hole Coaster - สวนสนุก Dream World จ.ปทุมธานี . เป็นรถไฟเหาะประเภทวิ่งในอาคารปิด (Enclosed Coaster) เครื่องเดียวในประเทศไทย ถูกออกแบบโดยบริษัท Vekoma จากประเทศเนเธอร์แลนด์ โมเดล MK-900 (รางกว้าง900มิลลิเมตร) และเลย์เอาท์ของรางถูกสั่งทำขึ้นพิเศษครับ นอกจากนี้ รถไฟเหาะเครื่องนี้ยังมาพร้อมกับหลังคาเหล็กขนาดยักษ์ที่หุ้มตัวรถไฟเหาะเอาไว้ ที่ถูกออกแบบมาเฉพาะพร้อมกับระบบพัดลมหมุนเวียอากาศขนาดใหญ่ 6 เครื่อง โดย Vekoma ครับ . แต่เดิมรถไฟเหาะเครื่องนี้มีชื่อว่า Supernova เปิดให้บริการที่ World Expo Park หรือโซนสวนสนุกภายในงาน World Fair ที่เมืองบริสเบน ประเทศออสเตรเลีย ในช่วงปีพ.ศ. 2531 ครับ . เมื่องานเวิลด์แฟร์จบลง ก็มีการยุบสวนสนุกและได้ขายเครื่องเล่น ซึ่งทางสวนสนุกดรีมเวิลด์ได้ซื้อมาติดตั้งพร้อมกับรถไฟเหาะ Hanging Coaster และเปิดให้บริการเป็นหนึ่งในเครื่องเล่นชุดแรกของสวนสนุกดรีมเวิลด์ในปีพ.ศ. 2537 ในชื่อ รถไฟเหาะตะลุยจักรวาล (Space Mountain) ที่ภายในมียานอวกาศ ดาวเทียม นักบินอวกาศ รวมถึงพายุอุกาบาตให้ได้ชมกัน แต่เนื่องจากเวลาผ่านไป ไฟในหลายๆส่วนเริ่มเสื่อมไปตามกาลเวลา เหลือเพียงไฟบางจุดของยาน และพายุอุกาบาตเท่านั้น ทำให้ในช่วงหลัง ทางสวนสนุกดรีมเวิลด์ได้เปลี่ยนชื่อเป็น แบล็กโฮล โคสเตอร์ (Black Hole Coaster) ที่ได้พลิกวิกฤติมาเป็นโอกาส โดยอาศัยความมืดภายในโดม เปรียบเสมือนท่องเข้าไปในหลุมดำครับ . ขบวนรถไฟเหาะภายในเครื่องนี้มีทั้งหมด 2 ขบวนด้วยกันครับ โดยสามารถรับได้ขบวนละ 16 คน ในช่วงแรกจะพาผู้เล่นเลี้ยวลงไปใต้ดิน ความลึก 3 เมตร จากนั้นไต่ขึ้นเนินลิฟท์ขึ้นไปที่ความสูง 15 เมตร (เท่า Super Splash) แล้ววิ่งต่อไปตามแรงโน้มถ่วง เนื่องจากรถไฟเหาะเครื่องนี้ เป็นรถไฟเหาะครอบครัว จึงมีการออกแบบเส้นทางแบบกลางๆ ไม่เบา และไม่แรงเกินไป โดยจะเน้นการวนเลี้ยวขวา สลับกับการวิ่งขึ้นลง แต่ในเนินสุดท้าย จะมีการสลับเลี้ยวซ้าย ซึ่งเป็นเนินที่สร้างความวืบที่สนุกที่สุดของเครื่อง โดยจะวืบมากขึ้นเมื่อนั่งบริเวณหัวขบวน ปิดท้ายด้วยการตีโค้งราบเข้าสู่ลานเบรก และเข้าสู่สถานีครับ . จากในวีดีโอ เพื่อนๆจะเห็นได้ว่า มีการออกแบบให้สิ่งกีดขวางห่างจากแนวที่ขบวนวิ่ง ทำให้รางที่ขบวนวิ่งผ่าน จะไม่มีอะไรมาขวาง หรือโดนตัวผู้เล่นแน่นอนครับ แต่จุดที่ควรปรับปรุงที่สุดตอนนี้คือ ตัวอาคารเหล็ก เริ่มมีรูรั่วมากขึ้น ทำให้แสงจากภายนอกเข้ามา แล้วอาคารไม่มืดสนิท ดังที่เห็นรอยรั่วในวีดีโอครับ . แต่โดยรวม เครื่องนี้ยังเป็นเครื่องที่สนุกมากๆ เล่นได้ไม่มีเบื่อ เหมาะสำหรับเข้ามาหลบอากาศร้อนๆครับ^^